Ramaphosa oor skole: Ouers, onnies en kinders se vrese te verstanePres. Cyril Ramaphosa. (Foto: Elmond Jiyane/GCIS) Pres. Cyril Ramaphosa het gesê geen skool moet heropen voor al die nodige voorsorgmaatreëls getref is nie. Gr. 7‑ en gr. 12-leerders sou vandag teruggekeer het skool toe. Angie Motshekga, minister van basiese onderwys, het egter Sondagaand aangekondig dat dié leerders nou eers op 8 Junie sal terugkeer skool toe aangesien alle skole nog nie gereed is om leerders te ontvang nie. Skole in die Wes-Kaap sal egter vandag heropen. Ramaphosa skryf in sy weeklikse nuusbrief dat ouers, onderwysers, beheerliggame en die regering dit eens is dat geen skool weer moet oopmaak totdat al die nodige voorsorgmaatreëls getref is nie. “Na 65 dae van ’n landwye afsonderingstydperk begin die land vandag ’n nuwe fase in sy stryd teen die koronavirus. Baie ekonomiese en sosiale aktiwiteite begin weer, insluitend ’n gefaseerde hervatting van opvoeding.” Volgens Ramaphosa het hy al voorheen benadruk dat die regering ’n geleidelike benadering volg, gelei deur advies van wetenskaplikes, die realiteite van wat regtig plaasvind en konsultasies met belanghebbendes. “Die afgelope paar weke wat ons gereed gemaak het om terug te keer skool toe, het ons uitgebreide en gedetailleerde gesprekke gevoer met alle rolspelers in die onderwyssektor. Dit het ons benadering tot hierdie ingewikkelde en uitdagende taak gelei. Belanghebbendes, insluitend onderwysers en ouers, het die afgelope paar dae hul kommer uitgespreek oor skole se gereedheid om kinders terug te ontvang. Ons het hulle gehoor, ons verwelkom hul bydraes en ons doen stappe om aandag aan hul bekommernisse en voorstelle te gee.” Ramaphosa het gesê dit is te verstane dat talle ouers en versorgers gemengde gevoelens het oor die heropening van skole. Daar is verligting dat kinders voort kan gaan met hul opvoeding nadat hulle vir lank nie in die klaskamers was nie. “Maar ouers, opvoeders en leerders self is ook bang. Ouers wil die versekering hê dat die nodige voorsorgmaatreëls getref is om leerders voldoende te beskerm. Die veiligheid van ons jong burgers vanuit ’n gesondheid- en fisieke perspektief is nie onderhandelbaar nie. Dit is ons hoogste prioriteit.” Die onderwysowerhede werk volgens Ramaphosa hard om die nodige gesondheid- en veiligheidsmaatreëls gereed te hê vir die geleidelike heropening van skole en hoëronderwysinstansies. “Die dokumentasie rakende standaardprosedures is aan alle skole verskaf. Hierdie standaardbedryfsprosedures handel oor kwessies soos opleiding en oriëntasie van mense wat siftingstoetse doen, roosteropstelling en die opstel van klaskamers om aan sosiale distansiëringsvereistes te voldoen. “Ons gaan voort met die aflewering van persoonlike beskermende toerusting en om die beskikbaarheid van water- en sanitasiedienste te verseker. Opvoeding sal, sodra dit begin, onder streng voorwaardes met ’n korrekte beperkte aantal leerders en studente plaasvind.” (Argieffoto) Ramaphosa het gesê daar moet deursigtigheid wees oor die vlak van gereedheid van elke skool. Dit beteken elke rolspeler moet die korrekte inligting kan kry oor of elke skool gereed is om leerders te ontvang. “Ek wil veral ouers en versorgers salueer vir die rol wat hulle die afgelope twee maande gespeel het. Met skole wat gesluit was, moes hulle daagliks ’n groter verantwoordelikheid neem vir die opvoeding en ontwikkeling van hul kinders. Baie ouers en versorgers moes leerlinge tuis help met hul skoolwerk en hulle het sonder twyfel ’n groter waardering gekry vir die harde werk wat elke dag deur ons onderwysers gedoen word.” Ramaphosa het ŉ beroep gedoen op ouers om sodra die afsonderingstydperk verby is, voort te gaan om ŉ meer aktiewe rol te speel in die opvoeding van hul kinders, hetsy deur by die skool se beheerliggaam betrokke te raak of ander dienste aan te bied. “Alhoewel ons angstig kan voel dat ons seuns en dogters ons sorg verlaat, moet ons moed hou en weet dat alles gedoen word om hulle te beskerm. As ouers het u ons toevertrou met die welstand en veiligheid van u kinders. Dit is ’n verantwoordelikheid wat ons nie ligtelik opneem nie. In die dae en weke wat kom, sal ons die terugkeer na skole noukeurig monitor.” Ramaphosa het gesê indien protokolle gevolg word en alle voorsorgmaatreëls gehandhaaf word, sal die risiko’s wat die koronavirus inhou, doeltreffend verminder word. “Uiteindelik is dit ons persoonlike optrede en ons gesamentlike pogings wat ons kinders sal veilig hou. Wat ons ook al volgende doen, moet ons saam doen.”